Kaupunginvaltuutettu Marjatta Rädyn mielestä naku-uinti ei sovi lasten silmille.

Joensuun kaupunginvaltuutettu Marjatta Räty (ps) otti terävästi kantaa Ilosaarirockissa järjestettyyn naku-uintitempaukseen Karjalaisen mielipideosastolla.

Ilta-Sanomat tavoitti Rädyn, ja kysyi naiselta, miksi hän niin mielensä nakuilusta pahoitti.

– Tämä ylitti kaiken! Millään ei ole mitään väliä, kun pitää tällaista tehdä rokkitapahtumassa. Tämä oli mauttomuuden mauttomuus, nainen täräyttää IS:lle.

Rädyn mukaan ongelma piilee siinä, että Joensuun kaupunki tukee Ilosaarirockia suurilla summilla, joita ei tulisi syytää aataminasussa polskimiseen, kun vanhustenhoitokin kaipaa kipeästi apua.

– Kun olen tarkastuslautakunnan tuleva varapuheenjohtaja, niin nämä asiat tulevat käsittelyyn. Ei ole samantekevää, mitä asioita kaupunki tukee.

Räty on vahvasti sitä mieltä, että miljoonia tienaavan Ilosaarirockin olisi tultava toimeen ilman kaupungin tukeakin. Kaupunginvaltuutetun mielestä festivaalin järjestäjät eivät kanna riittävästi vastuuta tapahtumastaan, vaan jättävät likaisen työn kaupungin kontolle.

– Olen aamulenkkeilijä. Lähdin viideltä aamulla ulos ja kaupungin keskusta oli kuin kaatopaikka. Herätin lenkillä kuusi ihmistä porttikongeista. Järjestäjän täytyy vastata myös niistä.

– Tulevaisuudessa kaupungin tuella täytyy olla velvoite, eikä voi olla sellainen, millä tehdään mitä tahansa, kuten uidaan alasti.

Mikä siinä nakuilussa oikein pännii, Marjatta Räty?

– Se, että ollaan keskellä päivää, juovuksissa ja isossa musiikkitapahtumassa, missä on perheitä. Minusta ne ovat kaksi täysin eri asiaa. Netistä katsoin, että tunti siellä juoma-alueelta huudettiin että nyt vaatteet veke, että saatiin se riittävästi ihmisiä.

– Ei vielä tänäkään päivänä voi uida alasti tuollaisessa tapahtumassa, ei voi. Minusta se ylitti sen rajan, että keskellä päivää. Tunnin siellä kikkeloivat sen videon mukaan. Ei se mitään kunniakasta ole. Tavallaan annetaan lupa, että voi mitä tahansa tehdä. Se on kuitenkin vielä rikos, ja vaatteet on päivätilaisuudessa keskellä kaupunkia oltava päällä, ei se vaan voi olla näin, ei voi olla.

Toisin kuin Räty sanoo, Suomen laki ei kiellä alastomuutta julkisilla paikoilla. Siinä vaiheessa, kun joku selkeästi esittelee itseään muille, tapaus voi muuttua sukupuolisiveellisyyttä loukkaavaksi rikokseksi.

Jos jotain positiivista, Rädyn mukaan Ilosaarirock oli tänä kesänä ”siistiytynyt kovasti musiikkitasoltaan”.

Alkukesästä Räty vaati Joensuun kaupunkia poistamaan lasten superidoli Robinin hittikappaleen lastentapahtuman ohjelmistosta. Hän ei halunnut, että lapset tanssisivat Robinin ”seksipitoista tanssia”.